Clemens episcopus .... dilectis filiis magistro et fratribus ordinis fratrum Predicatorum, salutem.... Pium est et consonum equitati, ut vos, qui abnegantes salubriter vosmet ipsos, elegistis in paupertate Christo pauperi famulari, tanquam nichil habentes et omnia possidentes, illius intuitu, cujus vicarii sumus in terris, illa prosequamur gratia, per quam cultus ejus ampliari valeat et paupertas vestra in aliquo relevari. Hinc est quod nos, necessitatibus vestris paterno cupientes (sic) affectu, ut de hiis, que in ornamentis vel pro eis aut libris seu fabrica, luminaribus, anniversario, septimo, vigesimo, trigesimo, sive aliis, ad perpetuum cultum divinum seu pro pitantiis ac victu ad sustentationem vestram aut indumentis et calceamentis vestris, nec non pro annuis censibus redimendis, ad quorum solu-[Fol. 39]-tionem alique domus vestri ordinis obligate noscuntur vel de domibus, prediis et ortis aliisque locis vobis secundum instituta vestri ordinis opportunis aut de hiis, que pro hujusmodi domibus, prediis, ortis et locis emendis, vobis legantur, dummodo premissa non convertantur in usus alios, sed illos dumtaxat, pro quibus relinquuntur aut alios etiam, qui in hac concessione vel indulgentia continentur, nulli canonicam justitiam aut portionem aliquam teneamini exhibere, devotioni vestre, auctoritate presentium indulgemus. Districtius inhibemus, ne quis a vobis de premissis aliquid exigere vel extorquere presumat et sententias omnes excommunicationis, suspensionis et interdicti, si quas in vos in aliquem vestrum, seu executores testamentorum vel heredes decedentium, seu benefactores vestros communiter vel divisim, per quoscunque, contra hujusmodi concessionem et inhibitionem nostram, contigerit promulgari, decernentes irritas et inanes. Nulli ergo .... si quis autem .... Datum Perusii, II kalendas junii, pontificatus nostri, anno primo.